ถกอีกต่อเหลืองไปรัชโยธิน บอร์ดเร่งหาข้อสรุปชดเชยกรณีทำผู้โดยสารน้ำเงินลด
นายสราวุธ ทรงศิวิไล อธิบดีกรมทางหลวง (ทล.) ในฐานะประธานคณะกรรมการการรถไฟฟ้าขนส่งมวลชนแห่งประเทศไทย (บอร์ด รฟม.) เปิดเผยว่า การประชุมบอร์ดวันที่ 20 พ.ค.ที่ผ่านมา ได้เร่งให้ รฟม.สรุปร่างสัญญาโครงการส่วนต่อขยาย รถไฟฟ้าสายสีเหลือง ช่วงลาดพร้าว-สำโรง จากสถานีแยกรัชดา-ลาดพร้าว ถึงแยกรัชโยธิน ซึ่งมีการเจรจา 3 ฝ่าย ระหว่าง รฟม. บริษัท อีสเทิร์น บางกอกโมโนเรล จำกัด หรือ EBM ผู้รับสัมปทานสายสีเหลือง และ บมจ. ทางด่วนและรถไฟฟ้ากรุงเทพ จำกัด หรือ BEM ผู้รับสัมปทานรถไฟฟ้าสายสีน้ำเงิน กรณีที่ทำให้ผู้โดยสารของสายสีน้ำเงินลดลง ต้องสรุปภายใน 2 สัปดาห์นี้ เพื่อนำเสนอบอร์ดพิจารณาในเดือน มิ.ย.นี้ ทั้งนี้บอร์ดให้นโยบายว่า การเจรจาเพื่อชดเชยผลกระทบที่เกิดขึ้นในรูปแบบใดก็ตาม หลักการจะต้องให้ประชาชนได้รับประโยชน์สูงสุด และการใช้บริการภายในระบบ หรือกรณีข้ามระบบจะต้องได้รับความสะดวกสบาย ซึ่งกรณีผู้โดยสารสายสีน้ำเงินลดลงนั้น ขณะนี้เป็นการประเมินตัวเลข ซึ่งเห็นว่าจะต้องมีการพิจารณาและชดเชยตามข้อเท็จจริง และในเงื่อนไขสัญญาสัมปทานของ BEM เพราะหากผู้โดยสารลดลง รฟม.จะได้ส่วนแบ่งรายได้ลดลงไปด้วยด้านนายภคพงศ์ ศิริกันทรมาศ ผู้ว่าการ รฟม.กล่าวว่า จากการศึกษาประเมินตัวเลข ผู้โดยสารสายสีน้ำเงิน กรณีมีส่วนต่อขยายสายสีเหลืองพบว่า ปริมาณผู้โดยสารจะลดลงประมาณ 6000 คน/วัน ณ ปีแรกที่เปิดให้บริการ เนื่องจากมีปัจจัยค่าแรกเข้าของสายสีเหลืองและสายสีเขียว ที่มีผลต่อการตัดสินใจของผู้โดยสาร อย่างไรก็ตาม ผลศึกษาระบุ BEM ได้รับผลกระทบแน่นอน แต่ตัวเลขเป็นสมมติฐาน ซึ่ง BEM จะต้องพิสูจน์จากตัวเลขที่เกิดขึ้นจริง ซึ่งต้องรอให้เปิดสายสีเหลืองส่วนต่อขยายก่อน เมื่อมีตัวเลขจริง จึงนำมาหารือส่วนของผลกระทบ และการชดเชย ทั้งนี้ รฟม.จะเร่งหารือ 3 ฝ่าย เพื่อยอมรับในหลักการร่วมกันว่า BEM มีผลกระทบ และสรุปเสนอบอร์ด รฟม. และคณะกรรมการมาตรา 43 ก่อนเสนอ ครม. พิจารณาต่อไป.
เร่งให้ รฟม.สรุปร่างสัญญาโครงการส่วนต่อขยาย รถไฟฟ้าสายสีเหลือง ช่วงลาดพร้าว-สำโรง จากสถานีแยกรัชดา-ลาดพร้าว ถึงแยกรัชโยธิน ซึ่งมีการเจรจา 3 ฝ่าย
รถไฟฟ้า,สายสีเหลือง,สายสีน้ำเงิน,รถไฟฟ้าสายสีเหลือง,รถไฟฟ้าสายสีน้ำเงิน,รฟม.,ข่าววันนี้